33. schôdza NR SR - 14.deň - B. popoludní
Dátum: 2025-04-15
Poslanec: Plaváková, Lucia (PS)
Druh vystúpenia: Vystúpenie v rozprave

68. Ďakujem veľmi pekne za slovo, pán predsedajúci. Milé kolegyne, kolegovia, už vyše roka je na rokovaní parlamentu tento návrh zákona, ktorého jediným cieľom je zastrašovať, šikanovať a umlčovať ľudí angažujúcich sa v mimovládnom sektore a to z jediného dôvodu, lebo vám vadí ich kritika a poukazovanie na vaše prešľapy, použijúc slová, ktoré tu už odzneli, lebo sa ich bojíte. Za celý tento rok mal tento návrh zákona niekoľko rôznych podôb od označovania mimovládnych organizácií, ktoré dostávajú financie zo zahraničia, až po označovanie za lobistov, teraz tu má byť ešte nejaký ďalší pozmeňujúci návrh. A každá jedna podoba tohto návrhu zákona bola útokom na mimovládne organizácie a ľudí, ktorí sa v nich angažujú. Nepostupovali by ste inak, keby ste postupovali podľa nôt Vladimíra Putina, a Andrej Danko sa dokonca priznal, že tento zákon konzultoval aj v Moskve, takže ho pokojne môžeme označovať za ruský zákon, aj keď sa vám to nepáči, a počujem tu smiať sa pána podpredsedu spoza môjho chrbta, ale tak to si vysvetlite teda s pánom Dankom. Návrh SNS, ktorý vychádza z úradu vlády, vytvára obrovský priestor pre šikanu nepohodlných mimovládnych organizácií a zastrašovanie ľudí, ktorí sa v nich aktívne angažujú. Úplne absurdné a naozaj mimoriadne pokrytecké je, že tu hovoríte o transparentnosti, to je naozaj fakt vtipné, pritom ste tí prví, ktorí žiadnu transparentnosť v praxi neuplatňujete. Obmedzujete prístup ľudí k informáciám, obmedzujete prístup médií k informáciám, neviete vysvetliť financovanie svojich strán a kampaní, ani vlastné majetky, to sme už veľakrát zažili, ani napr. dôvod návštevy Norberta Bödöra na úrade vlády. A dokonca ste obmedzili ešte aj túto rozpravu k tomuto návrhu zákona, aby ste umlčali ešte aj nás tu v pléne a obmedzili tú kritiku, ktorá je vám adresovaná, túto kritiku obludného ruského zákona. To je podľa mňa naozaj skutočné dno a je to veľká hanba a toto je teda zbabelé, ako by som pánovi Žigovi odkázala, keď tu takýmto spôsobom komentoval vyjadrenia v tejto rozprave. Transparentnosť, to je téma, o ktorej sa tu veľa hovorí, a škoda, že teda už tu nie je pán podpredseda Gašpar vedľa ako predkladateľ, lebo som mu chcela teda ukázať, že v prípade napríklad mimovládnej organizácie Via Iuris, ktorá tiež teda vám leží v žalúdku, tak stačí, keď si kliknete na web viaiuris.sk, tam si tak kliknete na takú sekciu že výročné správy, normálne si môžte zobrať mobily, pozrieť si to, tam je taká sekcia že výročné správy a tam si nájdete výročné správy normálne po rokoch 2023, ´22, ´21, ´20, ´19, ´18, ´17, ´16, ´15, ´14, ´13, ´12, 2011, 2010, dokonca 2008 až 2009, takže tam si to môžte popozerať. Tam si otvoríte konkrétnu výročnú správu a máte tam popísané aktivity, ktoré robila táto mimovládna organizácia a aj financovanie, máte tam príjmy aj výdavky. Takže nech sa páči, môžte si to pozrieť a kiežby takto k tomu pristupovali aj teda politické strany, ktoré sú zoskupené v koalícii. Mne príde naozaj zvláštne, že máte tú drzosť sa tváriť, že problém sú ľudia pracujúci v mimovládnych organizáciách, ktorí o vilách v Chorvátsku či v zlatých vaniach môžu akurát tak snívať. A vlastne si myslím, že o tom ani nesnívajú, pretože sú to zväčša ľudia, ktorý záleží na niečom úplne inom, majú úplne iné hodnoty a tie pretavujú práve do svojej práce v mimovládnom sektore v prospech ľudí, na ktorých štát kašle, a v prospech lepšej budúcnosti Slovenska. A keď už hovorím o hodnotách, tak podľa mňa absolútne všetko o vás hovorí skutočnosť, že premiér Robert Fico nevie odsúdiť ruský odporný útok na mesto Sumy, pri ktorom zomrelo minimálne 34 ľudí vrátane dvoch detí, a ani vy tu, koaliční poslanci a poslankyne, ste nedokázali tento útok odsúdiť tu v pléne dnes. Ja naozaj nechápem, ako sa dokážete na seba pozerať v zrkadle, ale som rada, že teda náš hodnotový svet je naozaj veľmi-veľmi vzdialený od toho vášho, ktorý ste aj dnes predviedli a ku ktorému by som sa nikdy v živote nechcela priblížiť. Späť k obsahu návrhu zákona. My podporujeme transparentnosť, a to vidno aj pri napríklad kampaniach, keď opakovane dostávame najlepšie hodnotenia transparentnosti vynakladania finančných prostriedkov, ale v tomto prípade, ako je tu tento návrh predložený, v prvom rade musí platiť teda pre všetkých. Tento návrh je zameraný iba na mimovládne organizácie, ktoré majú byť označované za lobistov, ale teda vidíme, že možno to tu vypadne pozmeňujúcim návrhom, ale teda povedzme si o podstate lobingu. Podstatou je, že lobujúci získava nejaký prospech, napríklad keď si nejaké firmy presadia nejakú zmenu legislatívy, z ktorej nejakým spôsobom profitujú, alebo keď si cirkvi vybavia zvýšenie štátneho príspevku, z ktorého tiež finančne profitujú. Prospechom ľudí z mimovládneho sektora, ktorí sa snažia o zmenu verejných politík alebo bojujú napríklad proti korupcii, je v podstate hlavne dobrý pocit z toho, že prispievajú k lepšie fungujúcej spoločnosti. Prospechom ľudí z mimovládnych organizácií, ktoré pomáhajú všetkým ľuďom, na ktorých štát kašle, je dobrý pocit z toho, že niekomu aspoň o kúsok zlepšia život. Namiesto štátu, ktorý v tom dlhé-dlhé roky zlyháva. A takýchto ľudí, ktorým mimovládne organizácie pomáhajú, je naozaj mnoho, od zdravotne znevýhodnených ľudí, cez menšiny, až po predčasne narodené deti. A vy nemáte hanby na nich útočiť? Roky tu suplujú to, čo štát nedokáže poskytnúť. Rovnako návrh úplne ignoruje fakt, že v prípade lobingu je kľúčová transparentnosť na strane ľudí, ktorí reálne majú moc rozhodovať, t. j. na strane lobovaných, a ja by som sa pána podpredsedu Gašpara spýtala, že teda napríklad v prípade novely trestných kódexov, kto loboval za tento návrh zákona. Ale vlastne odpoveď aj poznáme, pretože ten prospech získal aj on sám a viacerí v tomto pléne. A návrh okrem toho zavádza aj nové povinnosti pre mimovládne organizácie, z ktorých mnohé sú formulované vágne, čo vytvára obrovský priestor pre svojvôľu ministerstva vnútra. Okrem označovania za lobistov, ktoré teda podľa všetkého asi vypadne, je v tomto návrhu zákona aj povinné zverejňovanie darcov, čo je jedna z vecí, ktoré kritizuje aj komisár Rady Európy pre ľudské práva, keďže takéto opatrenie má odstrašujúci účinok na činnosť takýchto organizácií. Komisár označil za neprijateľné aj navrhnuté pokuty či zrušenie mimovládnych organizácií bez súdneho konania. Ako bonbónik predkladateľ Lučanský, teda vlastne úrad vlády, do návrhu doplnil aj povinnosť, aby mimovládne organizácie podliehali ako povinné subjekty infozákonu. A to mne prišlo už naozaj úplne absurdné a takýmto spôsobom je za cieľ iba byrokraticky zaťažiť mimovládne organizácie, aby nemohli venovať úsilie tomu, čomu sa inak venujú, napríklad poukazovaniu na korupčné správanie vládnych predstaviteľov. Pri každom jednom zákone je podľa mňa v prvom rade potrebné reflektovať potreby a podnety tých, ktorých sa tieto návrhy zákonov týkajú. Tak sa teda pozrime na reakciu ľudí, ktorých sa tento obludný ruský zákon dotýka. S jej dovolením, ako prvý prečítam príspevok Vandy Chovanovej, primárky Oddelenia neonatologickej intenzívnej medicíny v Detskej fakultnej nemocnici v Košiciach, ktorá sa so svojimi kolegami a kolegyňami už nemohla pozerať na zhumpľovaný stav zdravotníctva a vďaka zbierke prerábajú neonatologické oddelenie, v ktorom doposiaľ bežne plašili holuby, ktoré posedávali na inkubátoroch. Citujem: „Vláda tento týždeň posunula do parlamentu návrh zákona, ktorý z neziskových organizácií robí lobistov a ktorého jediným cieľom je znepríjemňovať život občanom, ktorým záleží na tom, ako to v ich okolí vyzerá a funguje. Naša nezisková organizácia Malenka vznikla v roku 2018 s jediným cieľom – zlepšiť podmienky hospitalizácie našich pacientov a ich rodín. Od svojho vzniku prevažne z 2 % z daní z nás zamestnancov, našich rodinných príslušníkov a rodičov detí, ktorým sme zachránili život, nakupujeme prístroje, spotrebiče, dávame ich do majetku nemocnice, vzdelávame zamestnancov, humanizujeme prostredie našej jednotky vysokošpecializovanej starostlivosti pre novorodencov. Mnohí viete, že sme minulý rok získali do ľudí 330-tisíc eur v zbierke, pretože nám, ani im nedalo sa pozerať na to, na podmienky, v ktorých sú hospitalizovaní tí najkrehkejší pacienti a ich mamy, a od januára tohto roku intenzívne pracujeme na ich zlepšení. Opravujeme štátnu nemocnicu, aby sa nám všetkým, pacientom, ich mamám a personálu, v nej lepšie darilo. Nový zákon sa vraj bude týkať len politických mimovládok, ale v skutočnosti ktoré to sú? Keď suplujeme to, čo by mal robiť štát a nepriamo tým kritizujeme vlády za neschopnosť a rozkrádanie, je to politická aktivita alebo nie je? Keď napíšem kritický status alebo dám rozhovor do novín, ktoré našim politikom nevoňajú, je to politická aktivita alebo nie je? Mám staršiu fotku so Zuzanou Čaputovou a novšiu s tou druhou Zuzanou a raz som išla vo vlaku s poslancom za OĽANO, ktorého meno si nepamätám, on čítal noviny, ja knižku, je to už lobing alebo ešte nie je? Budú ma šikanovať nezmyselnou byrokraciou alebo dostaneme likvidačnú pokutu? Zrušíme neziskovku a začneme sa spoliehať len na štát? To asi nepôjde..." Toto je jeden z mnohých príkladov toho, ako útočíte na tých, ktorým by ste mali naozaj že ruky nohy bozkávať za to, že sa snažia aspoň ako-tak udržať pri živote to, čo ste za štyri vlády Roberta Fica, vášho šéfa, rozobrali na šroubky – zdravotníctvo, vzdelávanie, ochrana prírody, zdravotne znevýhodnení ľudia, ľudia žijúci v generačnej chudobe, ženy zažívajúce násilie, deti zažívajúce násilie. A mohla by som tu donekonečna menovať ľudí, na ktorých životy a problémy roky zvysoka kašlete, a hodilo by sa teda naozaj expresívnejšie slovo, a ktorým namiesto vás pomáhajú práve mimovládne organizácie. Keby som v tom menovaní pokračovala, tak asi aj vyčerpám ten náš čas, ktorý ste nám láskavo teda dali, aspoň tých zopár minút. Ďalej citujem z listu, ktorý ste dostali všetci: „My nie sme lobistky, sme matky detí so zdravotným znevýhodnením. Nie sme zahraničné agentky, sme Slovenky, ktoré chcú spokojný život pre svoje rodiny. V našom občianskom združení, ktoré vzniklo s cieľom pomoci znevýhodneným deťom a ich rodinám, podporujeme inklúziu a prevenciu šikany. Tak prečo chcú šikanovať nás? Podľa pripravovaného zákona o mimovládnych organizáciách a pozmeňujúceho návrhu z dielne SNS budeme označené za lobistky, hoci sme len matky, ktoré sa snažia o čo najdôstojnejší život pre svoje rodiny." Chápete to? Píšu vám matky detí so zdravotným znevýhodnením, aby ste ten zákon odmietli. Ešte raz, píšu vám matky detí so zdravotným znevýhodnením. Myslím, že viac už netreba dodať. To, že vám zásadné pripomienky a apel na neschválenie zaslali aj významné ľudskoprávne autority ako komisár Rady Európy pre ľudské práva či aj náš slovenský verejný ochranca práv, to vám je podľa mňa úplne jedno, lebo ľudskými právami mávate len keď ide o vás alebo vašich ľudí, ktorí sú teda vo väzbe alebo vo väzení, alebo im hrozia tresty za korupčné správanie, inak vás ľudské práva absolútne nezaujímajú. Ja už som to v tomto pléne opakovala naozaj veľakrát, lebo sme tu tých príležitostí mali mnoho, dôkazom je napríklad aj nedávna skutočnosť, keď ste odmietli prerokovať mimoriadnu správu verejného ochrancu práv, ktorá sa týka policajnej brutality. Takže opätovne vás aspoň žiadam, aby ste už ľudskými právami sa neoháňali, pretože vám na nich absolútne nezáleží. Tento návrh zákona považujeme za mimoriadne zásadný z hľadiska rozsahu zásahu do ľudských práv a vlastne aj demokratických pilierov Slovenka, a preto sme, samozrejme, pripravení podať aj podnet na Ústavný súd, lebo chrániť práva ľudí na Slovensku budeme vždy a naozaj vytrvalo, a to všetkými zákonnými prostriedkami, ktoré máme k dispozícii. Na záver by som chcela už len apelovať na to, aby ste tento návrh stiahli, pretože on sa skutočne nedá nijako opraviť. Ďakujem.